Mál íslenska karlmannsins sem varð þess valdandi að flugvél Wizz air varð að lenda í Stavangri í Noregi á leið sinni til Keflavíkur er byggt á ýkjum . Svo er haft eftir talsmönnum norsku lögreglunnar af flugvellinum en fram kemur meðal annars í umfjöllun VG um málið að maðurinn beri við minnisleysi . Eins fram hefur komið greindi norski miðillinn TV 2 frá því að flugmenn vélarinnar hefðu tilkynnt að um tilraun til flugráns hefði verið um að ræða eftir að maðurinn reyndi að brjóta sér leið inn í flugstjórnarklefann . Því var flugvélinni lent á næsta flugvelli , í Stafangri í Noregi . Eins og áður segir ber maðurinn við minnisleysi en í frétt norska ríkisútvarpsins er vitnað í talsmann norsku lögreglunnar , Wictoriu Hillveg , sem segir að atvikið verði ekki flokkað sem flugrán . Frekar sé um að ræða flugdólg , eða mann sem hafi látið ófriðlega í flugvélinni og því verið yfirbugaður af áhöfn . Hann hafi hinsvegar ekki stefnt farþegum vélarinnar í hættu með hegðuninni en um 200 farþegar eru um borð . Umræddur karlmaður er á sjötugsaldri og var handtekinn við komuna til Stavangurs . Lögreglan hefur fært hann til lögreglustöðvarinnar í Stavangri og bíður hans nú ákæra .